Document ID: 32013D0498

KOMISSION TÄYTÄNTÖÖNPANOPÄÄTÖS,
annettu 10 päivänä lokakuuta 2013,
unionin rahoitusosuudesta valvonta- ja muihin hätätoimenpiteisiin, joita toteutetaan Virossa, Latviassa, Liettuassa ja Puolassa unioniin kuulumattomissa naapurimaissa esiintyneen afrikkalaisen sikaruton torjumiseksi
(tiedoksiannettu numerolla C(2013) 6540)
(Ainoastaan latvian-, liettuan-, puolan, ja vironkieliset versiot ovat todistusvoimaiset)
(2013/498/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 8 artiklan,
ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (2) ja erityisesti sen 84 artiklan,
sekä katsoo seuraavaa:
(1)
Afrikkalainen sikarutto on kotieläiminä pidettävien sikojen ja villisikojen tarttuva, tavallisesti kuolemaan johtava virustauti, joka haittaa merkitsevästi elävien sikojen ja sikaeläimistä saatujen tuotteiden kauppaa unionin sisällä ja vientiä kolmansiin maihin.
(2)
Afrikkalaista sikaruttoa todettiin esiintyvän Georgiassa vuonna 2007, ja sieltä se levisi Venäjän federaatioon, jonka kaikissa eurooppalaisissa osissa on havaittu useita sikojen ja villisikojen tautipurkauksia. Lisäksi Valko-Venäjä ilmoitti kesäkuussa 2013 afrikkalaisen sikaruton vahvistetusta taudinpurkauksesta harrastesikalassa pidetyissä sioissa Grodnon alueella, joka sijaitsee noin 40 kilometrin päässä Liettuan rajasta ja lähellä Puolan rajaa.
(3)
Afrikkalaisen sikaruton tilanne Euroopan unionin naapurimaissa muodostaa välittömän uhan unionin sikatiloille, sillä virus voi kulkeutua sellaisten valtioiden rajanaapureina sijaitseviin jäsenvaltioihin, joissa tautia esiintyy, tautialueilta unionin alueelle tulevien villisikojen tai eläviä eläimiä ja rehua kuljettaneiden ajoneuvojen välityksellä tai jos unioniin tuodaan luvatta sikaeläimistä saatuja tuotteita.
(4)
Afrikkalaisen sikaruton unioniin leviämisen riski on kohonnut Virossa, Latviassa, Liettuassa ja Puolassa, koska tautia esiintyy niiden rajan lähellä Valko-Venäjällä ja Venäjän federaatiossa. Viro, Latvia, Liettua ja Puola ovat ilmoittaneet komissiolle ja muille jäsenvaltioille toimenpiteistä, joita ne aikovat toteuttaa alueidensa ja muiden jäsenvaltioiden suojaamiseksi.
(5)
Viro, Latvia, Liettua ja Puola ovat toteuttaneet valvontatoimenpiteitä afrikkalaisen sikaruton havaitsemiseksi varhaisessa vaiheessa sekä villisioissa että kotieläiminä pidettävissä sioissa ja lisänneet tietoisuutta ja varautumista neuvoston direktiivin 2002/60/EY (3) mukaisesti laadittujen varosuunnitelmiensa puitteissa varmistaakseen nopeat toimet, jos afrikkalainen sikarutto leviää niiden alueelle. Afrikkalaisen sikaruton esiintyminen rajan toisella puolen Valko-Venäjällä uhkaa välittömästi Liettuaa, joka aikoo minimoida taudin leviämisriskin alueellaan, jos se sattuisi kulkeutumaan Liettuan puolelle, perustamalla Valko-Venäjän rajan varteen 10 kilometrin puskurivyöhykkeen, jolla vähennetään taudille alttiiden eläinten tiheyttä edistämällä sikojen teurastusta ja estämällä eläinmäärän lisääminen sikatiloilla.
(6)
Villisikojen liikkuminen taudille altistuneiden kolmansien maiden ja EU:n rajojen yli aiheuttaa afrikkalaisen sikaruton leviämisriskin EU:hun erityisesti alueilla, joilla on runsaasti maataloutta, jolloin kasvintuotanto houkuttelee paikalle villisikoja. Synteettisiä hajuaineita sisältävien karkotteiden käytöstä saatujen alustavien tutkimustietojen perusteella riskiä voidaan vähentää tehokkaasti ja suhteellisen pitkäkestoisesti. Liettua aikoo toteuttaa lyhyen aikavälin riskintorjuntatoimenpiteen, jonka osana se käyttää tällaisia karkotteita itäisen rajansa tuntumassa karkottamaan villisikoja maissi- ja viljapelloilta.
(7)
Afrikkalaisen sikaruton kanssa mahdollisesti tekemisiin joutuneiden ajoneuvojen puhdistus ja desinfiointi on yksi varotoimenpiteistä, joilla pyritään ehkäisemään taudin kulkeutumista unionin alueelle. Sen vuoksi komission täytäntöönpanopäätöksessä 2013/426/EU (4) vahvistetaan eräitä toimenpiteitä, joilla on tarkoitus estää afrikkalaisen sikaruton kulkeutuminen unioniin Valko-Venäjältä ja Venäjän federaatiosta, sekä säädetään, että tautialueilta unionin alueelle tulevat ajoneuvot, joilla on kuljetettu eläviä eläimiä ja rehua, on puhdistettava ja desinfioitava ja nämä toimet on dokumentoitava asianmukaisesti.
(8)
Sen estämättä, mitä komission asetuksessa (EY) N:o 206/2009 (5) säädetään, afrikkalaisen sikaruton kulkeutumisriski unioniin henkilökohtaisissa tavaroissa, joita joko lähetetään postitse tai tuodaan erityisesti Valko-Venäjältä ja Venäjän federaatiosta tulevien matkustajien matkatavaroissa, ei ole aivan merkityksetön ja edellyttää sen vuoksi lisätarkastuksia rajanylityspaikoissa.
(9)
Lisäksi kohdennetuilla tietoisuudenlisäyskampanjoilla olisi tiedotettava afrikkalaisen sikaruton kulkeutumisriskistä ja sen seurauksista muun muassa eläinlääkäreille, ammatti- ja harrastelijaviljelijöille, kuorma-autonkuljettajille, tullivirkailijoille, matkustajille ja suurelle yleisölle.
(10)
Viro, Latvia, Liettua ja Puola toimittivat elokuun ensimmäisellä viikolla 2013 suunnitelmansa ja alustavat kustannusarvionsa hätätoimenpiteiden toteuttamiseksi alueilla, joilla katsotaan olevan afrikkalaisen sikaruton kulkeutumisriski Valko-Venäjältä ja Venäjän federaatiosta. Suunnitelmiin sisältyvien valvontatoimenpiteiden täytäntöönpanon turvaamiseksi tarvitaan taloudellista tukea henkilöstökustannuksiin. Komissio on tutkinut suunnitelmat unionin taloudellisen tuen myöntämiseksi ja todennut niiden täyttävän direktiivin 2002/60/EY vaatimukset.
(11)
Viron, Latvian, Liettua ja Puolan toimenpiteistä, joiden tavoitteena on vähentää välittömästi taudin kulkeutumisriskiä unioniin ja jotka muodostuvat ajoneuvojen puhdistamisesta ja desinfioinnista, olisi rahoitettava 100 prosenttia.
(12)
Valvonnan lisätoimiin, joita Viro, Latvia, Liettua ja Puola ovat toteuttaneet kohonneen taudinkulkeutumisriskin alueilla, sekä kyseisten jäsenvaltioiden toteuttamiin tietoisuudenlisäyskampanjoihin sisältyviin toimiin olisi myönnettävä yhteisrahoitusta 50 prosenttia.
(13)
Toimiin, joita Liettua on toteuttanut karkotteiden käyttämiseksi kohonneen riskin alueilla itärajansa tuntumassa vähentääkseen taudin kulkeutumisriskiä unioniin villisikojen välityksellä, olisi myönnettävä yhteisrahoitusta 50 prosenttia. Erityistoimiin, joilla Liettua on vähentänyt sikatiheyttä Valko-Venäjän rajan tuntumassa, olisi myönnettävä yhteisrahoitusta 30 prosenttia.
(14)
Toimenpiteiden kiireellisyyden vuoksi kustannusten, joita Virolle, Latvialle, Liettualle ja Puolalle on aiheutunut alkaen 2 päivästä heinäkuuta 2013, jolloin hätätoimenpiteistä ilmoitettiin, olisi oltava oikeutettuja unionin rahoitustukeen.
(15)
Päätöksen 2009/470/EY 8 artiklan 3 kohdassa säädetään, että hyväksyttävät menot ja yhteisön rahoitusosuus on vahvistettava. Koska on kuitenkin tarpeen välttää kohtuuttomia kustannuksia unionin talousarvioon, on syytä vahvistaa enimmäismäärät, jotka perustuvat kohtuullisiin korvauksiin tietyistä valvontatoimista.
(16)
Kohtuullinen korvaus on maksu, joka suoritetaan välineiden tai palveluiden ostamiseksi markkinahintoihin nähden oikeasuhteiseen hintaan. Komission paikalla suorittamien tarkastusten tuloksia odoteltaessa nyt on tarpeen hyväksyä unionin erityinen rahoitustuki Virolle, Latvialle, Liettualle ja Puolalle.
(17)
Rahoitustuen maksaminen edellyttää, että suunnitellut toimet on toteutettu tosiasiallisesti ja että viranomaiset toimittavat komissiolle kaikki tarvittavat tiedot.
(18)
Koska Viron, Latvian, Liettua ja Puolan toimittamat suunnitelmat vuonna 2013 toteutettaviksi hätätoimenpiteiksi afrikkalaisen sikaruton Valko-Venäjältä ja Venäjän federaatiosta kulkeutumista vastaan muodostavat riittävän yksityiskohtaiset puitteet komission delegoidun asetuksen (EU) N:o 1268/2012 (6) 94 artiklan mukaisesti, tämä päätös muodostaa avustuksia koskevaan vuosittaiseen työohjelmaan sisältyvien menojen rahoituspäätöksen.
(19)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
1. Viro, Latvia, Liettua ja Puola ovat oikeutettuja saamaan unionin erityisen rahoitusosuuden menoihin, joita niille on aiheutunut afrikkalaiselta sikarutolta suojautumiseksi vuonna 2013 toteutettujen hätätoimenpiteiden yhteydessä valvontatoimien täytäntöönpanosta sekä kotieläiminä pidettävistä sioista että villisioista kyseisissä jäsenvaltioissa 1 päivän heinäkuuta 2013 jälkeen valvonnan yhteydessä otettujen näytteiden serologisista ja virologisista laboratoriokokeista.
2. Unionin rahoitusosuus on 50 prosenttia kustannuksista, joita Virolle, Latvialle, Liettualle ja Puolalle aiheutuu 1 kohdassa tarkoitetuista toimista, ja enintään:
i)
15 000 euroa Viron osalta;
ii)
80 000 euroa Latvian osalta;
iii)
46 000 euroa Liettuan osalta;
iv)
20 000 euroa Puolan osalta.
3. Virolle, Latvialle, Liettualle ja Puolalle korvattavat, 1 kohdassa tarkoitetuista toimista syntyvät kustannukset eivät saa keskimäärin ylittää seuraavia enimmäismääriä:
i)
0,5 euroa jokaisesta kotieläimenä pidetystä siasta, josta on otettu näyte;
ii)
5 euroa jokaisesta villisiasta, josta on otettu näyte;
iii)
2 euroa jokaisesta ELISA-testistä;
iv)
10 euroa jokaisesta PCR-testistä;
v)
10 euroa jokaisesta virologisesta testistä.
4. Edellä 1 kohdassa tarkoitetuista toimenpiteistä aiheutuneista menoista unionin rahoitusosuuteen ovat oikeutettuja ainoastaan kustannukset, joita jäsenvaltioille aiheutuu seuraavista:
a)
laboratoriokokeet:
i)
erityisesti laboratoriokokeiden toteuttamiseksi ostetut ja käytetyt testipakkaukset, reagenssit ja kaikki yksilöitävissä olevat tarvikkeet;
ii)
kaikki millä tahansa nimikkeellä toimiva henkilöstö, joka on osoitettu kokonaan tai osittain kokeiden tekemiseen laboratoriossa;
b)
kaikki millä tahansa nimikkeellä toimiva henkilöstö, joka on osoitettu kokonaan tai osittain muiden valvontatoimien kuin laboratoriokokeiden suorittamiseen;
c)
yleiskustannukset, jotka ovat 7 prosenttia a ja b kohdassa tarkoitettujen kustannusten summasta.
Edellä a alakohdan ii alakohdassa ja b alakohdassa tarkoitetusta henkilöstöstä aiheutuvia kustannuksia ovat ainoastaan varsinaiset palkat ja sosiaaliturvamaksut ja muut palkkaukseen sisältyvät lakisääteiset kustannukset.
2 artikla
1. Viro, Latvia, Liettua ja Puola ovat oikeutettuja saamaan unionin erityisen rahoitusosuuden menoihin, joita niille on aiheutunut afrikkalaiselta sikarutolta suojautumiseksi vuonna 2013 toteutettujen hätätoimenpiteiden yhteydessä välineiden ja kulutushyödykkeiden ostosta kyseisissä jäsenvaltioissa 1 päivän heinäkuuta 2013 jälkeen toteutettuja puhdistus- ja desinfiointitoimia varten.
2. Unionin rahoitusosuus on 100 prosenttia kustannuksista, joita Virolle, Latvialle, Liettualle ja Puolalle aiheutuu 1 kohdassa tarkoitetuista toimista, ja enintään:
a)
20 000 euroa Viron osalta;
b)
735 000 euroa Latvian osalta;
c)
738 000 euroa Liettuan osalta;
d)
98 000 euroa Puolan osalta.
3 artikla
1. Viro, Latvia, Liettua ja Puola ovat oikeutettuja saamaan unionin erityisen rahoitusosuuden menoihin, joita niille on aiheutunut afrikkalaiselta sikarutolta suojautumiseksi vuonna 2013 toteutettujen hätätoimenpiteiden yhteydessä kyseisissä jäsenvaltioissa 1 päivän heinäkuuta 2013 jälkeen toteutetuista tietoisuudenlisäämiskampanjoista.
2. Unionin rahoitusosuus on 50 prosenttia kustannuksista, joita Virolle, Latvialle, Liettualle ja Puolalle aiheutuu 1 kohdassa tarkoitetuista toimista, ja enintään:
a)
10 000 euroa Viron osalta;
b)
14 000 euroa Latvian osalta;
c)
40 000 euroa Liettuan osalta;
d)
25 000 euroa Puolan osalta.
4 artikla
1. Liettua on oikeutettu saamaan unionin erityisen rahoitusosuuden menoihin, joita sille on aiheutunut afrikkalaiselta sikarutolta suojautumiseksi vuonna 2013 toteutettujen hätätoimenpiteiden yhteydessä tietyillä Liettuan kohonneen riskin alueilla 1 päivän heinäkuuta 2013 jälkeen käytettävien villisikojen karkotteiden ostosta.
2. Unionin rahoitusosuus on 50 prosenttia kustannuksista, joita Liettualle aiheutuu 1 kohdassa tarkoitetuista toimista, ja enintään 30 000 euroa.
5 artikla
1. Liettua on oikeutettu saamaan unionin erityisen rahoitusosuuden menoihin, joita sille on aiheutunut afrikkalaiselta sikarutolta suojautumiseksi vuonna 2013 toteutettujen hätätoimenpiteiden yhteydessä korvauksista, joita maksetaan siankasvattajille varhaisista teurastuksista 10 kilometrin levyisellä puskurivyöhykkeellä Valko-Venäjän rajalla.
2. Unionin rahoitusosuus on 30 prosenttia aiheutuneista kustannuksista ja enintään 600 000 euroa.
6 artikla
1. Edellä 1-4 artiklassa tarkoitettu unionin rahoitusosuus maksetaan seuraavien asiakirjojen perusteella:
a)
1 artiklassa tarkoitettujen valvontatoimenpiteiden teknistä toteutusta koskeva liitteen I mukainen loppukertomus, johon sisältyy 2 päivän heinäkuuta 2013 ja 31 päivän joulukuuta 2013 välisenä aikana saavutetut tulokset;
b)
tiedostomuodossa oleva liitteen II mukainen rahoitusta koskeva loppukertomus 2 päivän heinäkuuta 2013 ja 31 päivän joulukuuta 2013 välisenä aikana aiheutuneista kustannuksista;
c)
päätöksen 2009/470/EY 11 artiklan 1 kohdan mukaisesti paikalla tehtyjen tarkastusten tulokset.
Edellä a ja b alakohdassa tarkoitettuja kertomuksia tukevat asiakirjat on annettava käyttöön c alakohdassa tarkoitettuja paikalla tehtäviä komission tarkastuksia varten.
2. Edellä 1 kohdan a ja b alakohdassa tarkoitetut teknistä toteuttamista ja rahoitusta koskevat loppukertomukset on toimitettava viimeistään 30 päivänä huhtikuuta 2014. Jos määräaikaa ei noudateta eikä myöhästymiseen ole asianmukaisesti perusteltuja syitä, unionin rahoitusosuutta vähennetään 25 prosenttia jokaista myöhästymiskuukautta kohti.
7 artikla
Tämä päätös on osoitettu Viron tasavallalle, Latvian tasavallalle, Liettuan tasavallalle ja Puolan tasavallalle.
Tehty Brysselissä 10 päivänä lokakuuta 2013.

Labels: 2
19
5
6
18